chandermohan.sharma@timesgroup.com दुनिया के महान क्रिकेट कप्तान एम. एस. धोनी पर अगर फिल्म बनती है तो यकीनन बनने से पहले ही फिल्म का मीडिया की सुर्खियों में जगह बना लेना और दर्शकों में भी ऐसी फिल्म का जबर्दस्त क्रेज होना स्वभाविक हो जाता है। बॉक्स ऑफिस पर इससे पहले 'अ वेंसडे', 'स्पेशल 26' सहित कई हिट दे चुके डायरेक्टर नीरज पांडे ने इस बार करीब 100 करोड़ के भारी भरकम बजट में इस फिल्म को हिंदी के साथ मराठी, तमिल और तेलुगू में भी बनाया है। इसे एम. एस. धोनी के नाम का करिश्मा ही कहा जाएगा कि रिलीज से पहले ही इस फिल्म ने अपनी टोटल लागत वसूल कर ली। सैटलाइट्स राइट्स बेचने से करीब 55 करोड़, फिल्म में दिखाए गए ब्रैंड प्रमोशन से करीब 20 करोड़ के अलावा बाकी रकम म्यूजिक राइट्स और दूसरे राइट्स बेचने से कंपनी को मिली। देश-विदेश में करीब 5500 स्क्रीन्स पर एकसाथ रिलीज हुई इस फिल्म को बेशक पाकिस्तान में बैन कर दिया गया हो, लेकिन पहले दिन बॉक्स ऑफिस पर फिल्म को मिली औसत से कहीं ज्यादा की ओपनिंग कलेक्शन के आंकड़ों को देखें तो 3 घंटे से ज्यादा अवधि की इस फिल्म का दर्शकों में अच्छा-खासा क्रेज नजर आ रहा है। बेशक, फिल्म में डायरेक्टर ने धोनी के नाम के साथ जुड़े कुछ विवादों को ज्यादा तवज्जो नहीं दी, तो वहीं इंटरवल से पहले फिल्म के कुछ सीन्स को बेवजह लंबा करके फिल्म की रफ्तार को कम किया है, इसके बावजूद धोनी के नाम का चमत्कार इस फिल्म को बॉक्स आफिस पर हिट कराने का दम रखता है। कहानी: फिल्म झारखंड के शहर रांची से शुरू होती है, जहां पान सिंह धोनी (अनुपम खेर) मोटर ऑपरेटर का काम करता है। पान सिंह का काम कॉलोनी के घरों के साथ साथ क्रिकेट ग्राउंड में भी पानी की सप्लाइ करना है। पान सिंह धोनी की एक बेटी (भूमिका चावला) है। अब उसके घर माही (सुशांत सिंह राजपूत) का जन्म होता है। स्कूली दिनों से ही माही को पढ़ाई से कहीं ज्यादा शौक खेलों का रहा। स्कूल ग्राउंड में माही को फुटबॉल खेलते हुए देखकर स्कूल की क्रिकेट टीम के कोच (राजेश शर्मा) को लगता है माही को फुटबॉल की जगह क्रिकेट खेलना चाहिए। माही पहले क्रिकेट खेलने से बचना चाहता है, लेकिन कोच की बात टाल नहीं पाता। माही को स्कूल की क्रिकेट टीम के लिए चुन लिया जाता है। यहीं से शुरू होता है माही का क्रिकेट की फील्ड में अपनी पहचान बनाने का सफर। इस मिशन में माही के पिता पान सिंह उसके साथ नहीं है। पिता चाहते हैं कि माही सरकारी नौकरी करे। ऐसे में एक दिन जब पान सिंह को जब माही को रेलवे में स्पोर्ट्स कोटे से नौकरी लगने की खबर मिलती है तो पान सिंह की खुशी का ठिकाना नहीं रहता। खड़गपुर रेलवे स्टेशन में कुछ अर्सा नौकरी करने के बाद माही नौकरी छोड़कर क्रिकेट में ही करियर बनाने का फैसला करता है। पिता उसके इस कदम में साथ नहीं हैं। यहीं से शुरू होता है माही का क्रिकेट की दुनिया में अपनी पहचान बनाने का ऐसा सफर जो उसके लिए आसान नहीं था। इस सफर में माही को एक हवाई सफर में प्रियंका (दिशा पटानी) मिलती है। प्रियंका की सादगी और खूबसूरती पर माही फिदा हो जाता है, लेकिन एक कार ऐक्सिडेंट में प्रियंका की मौत के बाद माही की जिदंगी में साक्षी (कियारा आडवाणी) की एंट्री होती है। माही के जन्म से शुरू हुई धोनी की इस कहानी में माही के स्ट्रगल के साथ साथ उनकी पर्सनल लाइफ, मैरिज और वर्ल्ड कप में जीत तक का सफर है। ऐक्टिंग: डायरेक्टर नीरज पांडे ने अपनी इस मेगा बजट फिल्म में लीड किरदार के लिए जब सुशांत सिंह राजपूत का नाम चुना तो उनके इस फैसले से प्रॉडक्शन कंपनी के लोग भी पूरी तरह से सहमत नहीं थे। नीरज ने सुशांत का सिलेक्शन करने से पहले उनकी कोई फिल्म तक नहीं देखी थी। सुशांत की कुछ तस्वीरें देखने के बाद उनका सिलेक्शन हुआ। सुशांत ने धोनी का किरदार निभाने के लिए पूरा होम वर्क किया। हर रोज घंटों पसीना बहाया, माही के क्रिकेट खेलने के स्टाइल को सीखा। यही वजह है कि स्टार्ट टु लास्ट पूरी फिल्म में सुशांत सिंह छाए हुए हैं। अनुपम खेर ने एकबार फिर साबित किया कि वह हर रोल को अपनी बेहतरीन ऐक्टिंग के दम पर जीवंत बना देते है। अन्य कलाकारों में प्रियंका के रोल में दिशा पटानी और धोनी की प्रेमिका और पत्नी के किरदार में कियारा आडवाणी जमी हैं। स्कूल में पहली बार माही को क्रिकेट के गुर सिखाने वाले कोच बैनर्जी बाबू के रोल में राजेश शर्मा का जवाब नहीं, धोनी की बहन के रोल भूमिका चावला ने अपने किरदार के साथ न्याय किया है। डायरेक्शन: नीरज की तारीफ करनी होगी कि उन्होंने पूरी ईमानदारी के साथ एक ऐसी साफ सुथरी बायॉपिक बनाई है, जिसे आप पूरी फैमिली के साथ थिअटर में बेहिचक देखने जा सकते हैं। नीरज ने धोनी की लाइफ के कुछ ऐसे अनछुए पहलूओं को भी विस्तार से दिखाया है, जिनके बारे में उनके फैन्स ज्यादा नहीं जानते। यहीं वजह है फिल्म की लंबाई 3 घंटे से ज्यादा की है, जो यकीनन मल्टिप्लेक्स कल्चर के इस दौर में जेन एक्स को अखर सकती है। फिल्म में माही की लाइफ के रोमांटिक पलों को कम करने के साथ साथ अगर रेलवे में उनकी सर्विस के दौरान घटी घटनाओं के अलावा गानों को अगर सिर्फ एक अंतरे के साथ नीरज शूट करते तो फिल्म की लंबाई को आसानी से 30 मिनट तक कम किया जा सकता था, फिर भी रियल लोकेशन पर शूट करने और पूरा होमवर्क के बाद फिल्म शुरू करने के लिए नीरज की तारीफ करनी होगी। उन्होंने फिल्म के लीड किरदार धोनी के अलावा दूसरे सभी कलाकारों को भी जरूरी फुटेज दी। संगीत: बेशक, फिल्म की रिलीज से पहले इस फिल्म के गाने म्यूजिक लवर्स की कसौटी पर खरे उतरे। बैकग्राउंड म्यूजिक फिल्म की कहानी को आगे बढ़ाने में सहायक है, लेकिन फिल्म के लगभग सभी गाने फिल्म की रफ्तार को कम करने का काम करते है। 'बेसब्रियां' गाने का फिल्मांकन अच्छा बन पड़ा है। क्यों देखें: अगर आप दुनिया के महान क्रिकेट कप्तान एम. एस. धोनी के पक्के फैन हैं तो अपने चहेते हीरो की इस फिल्म को मिस ना करें। बेशक इस फिल्म की करीब 3 घंटे की लंबाई हॉल में कई बार आपके सब्र का इम्तिहान लेगी, लेकिन अगर धोनी की लाइफ के कुछ अनछुए पहलुओं के बारे में जानना चाहते हैं तो इस फिल्म को देखने जाएं। और हां, सुशांत सिंह राजपूत की बेहतरीन ऐक्टिंग, कैमरावर्क और लोकेशन इस फिल्म को देखने की एक और वजह भी हो सकती है।